Á fundinn mættu 19 manns . Þorgerður formaður félagsins sagði í stuttu máli frá starfsemi á árinu 2019 , ferðum og öðru starfi . Tæplega 400 manns fór í ferðir félagsins auk þess sem Þaulinn var á sínum stað en fjöldi þeirra sem skrá sig í hann eykst með hverju árinu . Félaga - og kynningarnefnd er ný nefnd , hún vinnur m.a. að því að kynna félagið og ná til yngra fólks . Af helstu nýjungum má nefna vikulegar sunnudagsgöngur en þær sóttu yfir 600 manns , Stóra plokkdaginn , tvær gönguferðir með unglinga í samstarfi við félagsmiðstöðvarnar og upplestur á fyrsta sunnudegi í aðventu svo eitthvað sé nefnt . Aðalumræðuefni fundarins var nýbygging FFA við Drekagil sem er stærsta verkefni félagsins á næstunni en í ágúst hófst bygging þjónustuhúss þar . Húsið er ætlað tjaldgestum sem geta þá fengið húsaskjól , þurrkað fatnað auk þess að fá aðstöðu til að matast ef þarf . Einnig getur göngu - og hjólafólk haft aðstöðu í húsinu . Á efri hæð hússins verða nokkur herbergi þar sem rútubílstjórar og fararstjórar geta búið um sig . Húsið mun bæta mjög aðstöðu ferðafólks við Drekagil auk þess að létta á skálum FFA sem fyrir eru . Teikningar af húsinu lágu frammi á fundinum . Hilmar Antonsson byggingarstjóri hússins og framkvæmdastjóri FFA sagði að þetta væri stærsta bygging sem félagið hefur ráðist í . Í sumar var allri jarðvinnu lokið , gólfsperrur settar og pallur í kringum húsið byggður . Í vetur er fyrirhugað að smíða húsið á Akureyri og hefst vinna við það laugardaginn 11. janúar . Húsið verður svo flutt í flekum í Dreka og vonast Hilmar til að hægt verði að reisa húsið í byrjun júlí . Að lokum auglýsti Hilmar eftir sjálfboðaliðum við smíðina um helgar í vetur . Þeir sem vilja bjóða fram aðstoð við þá vinnu á Akureyri eru beðnir að hafa samband við Hilmar eða skrifstofu FFA í síma 462 2720 / netfang ffa@ffa.is